Ha megváltoztak a bankolási szokásaid vagy épp a díjkimutatás alapján bankszámla kalkulátorunk segítségével összehasonlítottad az ajánlatokat és egy számodra megfelelőbb, olcsóbb konstrukciót találtál, akkor érdemes elgondolkodni a bankszámla váltáson.
Újonnan választott bankodat jogszabály kötelezi, hogy a korábbi banktól kérjen át minden olyan fizetési adatot, amely zökkenőmentessé teszi a bankváltást. Az egyszerűsített bankváltásnak a jogszabály szerint 12 napon belül le kell bonyolódnia. Az új bankod “bezárja” helyetted régi számládat. Azokat a közüzemi szolgáltatókat, amelyeknek csoportos beszedési megbízás segítségével fizeted a számláit, új bankod értesíti majd.
Persze, azért van, amit neked kell intézned. Például a munkahelyedet mindenképp értesítened kell, illetve, ha az azonnali fizetés megkönnyítése érdekében másodlagos azonosítót használtál a korábbi bankodnál, akkor azt az új bankodnak is meg kell adnod. Ellenkező esetben azok utalásait, akik a másodlagos azonosító használatával utalnának, elutasítják. Ugyancsak be kell jelentened az új banknál az ingyenes készpénzfelvétel igényét is.
Sok olyan ismerős lehet, akinek megadtad korábbi számlaszámod, így viszont mérlegelni kell, hogy érdemes-e egyből belefogni az egyszerűsített bankváltásba, nem jársz-e jobban, ha egy ideig még mindkét számlát fenntartod.